ĐACI SUPERJUNACI 16. DIO

Nikša zakašljuca i obrati se vozačima.

– Oprostite, želite li vidjeti nešto smiješno?

Pokazao je prstom na livadu. Obojica vozača zbunjeno se okrenu. Istog se trena počnu smijati. Isprva lagano. Zatim sve jače.

– Što vidite? – upita ih Nikša. Zatim objasni učiteljici. – Ljude nasmijavaju jako neobične stvari.

Prvi vozač progovori između dva napada smijeha. – Vidim slona... ha-ha-ha-ha... žutog u baletnim papučama... ha-ha-ha-ha... kako nježno skače s cvijeta na cvijet. – govorio je dok su mu se suze cijedile niz lice.

– A vi?

Drugi se vozač presavijao od smijeha. – Vidim ljude koji zakorače na livadu i poskliznu se ha-ha-ha... nemaju pojma da je skliska kao led ha-ha-ha... i love ravnotežu i zbunjeni su ha-ha-ha... Ovaj je dobro pao! – sad se već rušio od smijeha.

– Baš čudno! – iznenadi se Nikša. – Neke ljude iskreno nasmijavaju tuđe nezgode.

Ajna je podignula ruke u zrak, duboko uzdahnula i sporo izdišući spuštala ruke. Polako je nestajala, prvo glava, vrat, tijelo, zatim i noge. Samo je njezin glas odavao da je još ovdje. – Maks, preskoči ogradu. Dat ću ti ruku s druge strane pa ćeš i ti postati nevidljiv.

Maks kimne. – Ako te ikada pronađem.

Ajna se nasmije. – Bez brige, iako sam nevidljiva, ja tebe dobro vidim.

U trenutku kad se prebacio preko ograde, Maks je postao nevidljiv. Samo trava koja se povijala pod njihovim nogama odavala je da hodaju prema kamionima.

Maksova sposobnost superrazdvajanja omogućavala je da jednim dodirom razdvoji i najčvršće, najdeblje i najjače materijale.

– Dođi, moram dodirnuti gusjenicu bagera. – čuo se Maksov glas.

– Kai, Arja, krenite! – vikne učiteljica gledajući prema stablu. Ostala je još jedna jedina minuta.

ODGOVORI NA PITANJA.

1. Kojim se pitanjem Nikša obratio vozačima?
2. Što ga je začudilo u odgovoru drugoga vozača?
3. Koja je Ajnina moć?
4. Što može Maks sa svojom moći?
5. Koliko je vremena ostalo za spas naselja?